A4-0203/98

Ψήφισμα σχετικά με την ανακοίνωση της Επιτροπής για την προώθηση του ρόλου των σωματείων και των ιδρυμάτων στην Ευρώπη (COM(97)0241 - C4-0546/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0241 - C4-0546/97),

- έχοντας υπόψη το άρθρο 2 της Συνθήκης ίδρυσης της Ευρωπαϊκής Κοινότητας,

- έχοντας υπόψη το ψήφισμά του της 13ης Μαρτίου 1987 για τα μη κερδοσκοπικά σωματεία στην Ευρωπαϊκή Κοινότητα ((ΕΕ C 99 της 13.4.1987, σελ. 205.)),

- έχοντας υπόψη την τροποποιημένη πρόταση κανονισμού (ΕΟΚ) του Συμβουλίου σχετικά με το καταστατικό του Ευρωπαϊκού Σωματείου ((ΕΕ C 236 της 31.8.93, σελ. 1.)),

- έχοντας υπόψη την τροποποιημένη πρόταση απόφασης του Συμβουλίου σχετικά με το πολυετές πρόγραμμα (1994-1996) εργασίας υπέρ των συνεταιριστικών εταιρειών, οργανισμών αλληλοβοηθείας, σωματείων και ιδρυμάτων στην Κοινότητα (COM(95)0253),

- έχοντας υπόψη την γνωμοδότηση πρωτοβουλίας της Οικονομικής και Κοινωνικής Επιτροπής όσον αφορά «τη συνεργασία με τα σωματεία κοινωνικής αλληλεγγύης ως κοινωνικο-οικονομικούς εταίρους στον κοινωνικό τομέα» (ΟΚΕ 1398/97) ((ΕΕ C 73 της 9.3.1998, σελ. 92.)),

- έχοντας υπόψη τη γνωμοδότηση της Οικονομικής και Κοινωνικής Επιτροπής (ΟΚΕ 1347/97) ((ΕΕ C 95 της 30.3.1998, σελ. 99)) και της Επιτροπής Περιφερειών (ΕΠ 306/97)σχετικά με την εν λόγω ανακοίνωση,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής καθώς και της Επιτροπής Νομικών Θεμάτων και Δικαιωμάτων των Πολιτών (A4-0203/98),

A. λαμβάνοντας υπόψη τη σημασία του τομέα των σωματείων και των ιδρυμάτων στους διαφόρους τομείς παρέμβασης της Ένωσης, δηλαδή την κοινωνική πολιτική, την πολιτική ανάπτυξης, την προώθηση των δικαιωμάτων του ανθρώπου, την πολιτική περιβάλλοντος τη δημόσια υγεία, την πολιτική για τους νέους, τον πολιτισμό, την εκπαίδευση και την επαγγελματική κατάρτιση[semigr ] εκτιμώντας εξάλλου την ευκαιρία που δίδεται για μια σοβαρή και σε βάθος συζήτηση για τις σχέσεις μεταξύ της Ένωσης και των σοβαρών αυτών πραγματικοτήτων,

Β. λαμβάνοντας υπόψη ότι η εν λόγω συζήτηση πρέπει να υποστηριχθεί και να συνοδευτεί από μια σε βάθος ανάλυση του βαθμού ανάπτυξης και οργάνωσης του τομέα στα διάφορα επίπεδα (τοπικό, εθνικό και ευρωπαϊκό) καθώς και από μια αξιολόγηση της συμμετοχής του στην υλοποίηση των διαφόρων κοινοτικών πολιτικών,

Γ. λαμβάνοντας υπόψη τον ανεξάρτητο και μη κερδοσκοπικό χαρακτήρα ως στοιχείο που τονίζει την ιδιομορφία των σωματείων και ιδρυμάτων και προσδιορίζει το κοινοτικό τους ενδιαφέρον,

Δ. λαμβάνοντας υπόψη ότι τα σωματεία και ιδρύματα (από εδώ και στο εξής ΜΚΟ) εκπληρούν στους διαφόρους τομείς ποικίλες και σημαντικές λειτουργίες από την παροχή υπηρεσιών έως την κοινωνική αλληλεγγύη, τη δημόσια υγεία, την προώθηση της ενεργούς συμμετοχής του πολίτη και την έκφραση της βούλησης ορισμένων κοινωνικών στρωμάτων ή ομάδων συμφερόντων,

Ε. λαμβάνοντας υπόψη ότι οι υπηρεσίες που παρέχουν οι ΜΚΟ αποτελούν συχνά αποτελεσματική και ελαστική απάντηση στις νέες και αυξανόμενες ανάγκες των πολιτών που η δημόσια αρχή δεν κατορθώνει πλέον να ικανοποιήσει πλήρως,

ΣΤ. λαμβάνοντας υπόψη τη σημασία του τομέα για την απασχόληση που εξάλλου έχει ήδη τονισθεί στην Λευκή Βίβλο του Delors, στο σύμφωνο Santer και πιο πρόσφατα στα συμπεράσματα της έκτακτης διάσκεψης κορυφής του Λουξεμβούργου με αναφορά στις κατευθυντήριες γραμμές και επιθυμώντας μια δέσμευση της Επιτροπής, του Συμβουλίου και των κρατών μελών ώστε τις δηλώσεις να ακολουθήσουν συγκεκριμένα μέτρα ανάπτυξης και υποστήριξης της απασχόλησης στο τρίτο σύστημα, ιδίως στα εθνικά προγράμματα,

Ζ. λαμβάνοντας υπόψη στο πλαίσιο αυτό την ανάγκη να εξακολουθήσει να υπάρχει διάκριση μεταξύ εθελοντικής δραστηριότητας και απασχόλησης στο τρίτο σύστημα, έστω και αν τα δύο αυτά στοιχεία είναι συχνά εποικοδομητικώς συμπληρωματικά,

Η. λαμβάνοντας υπόψη ότι οι εθελοντικές οργανώσεις μπορούν να αποτελέσουν ένα πρώτο βήμα προς δραστηριότητες πιο πολύπλοκες και διαρθρωμένες και προς τη δημιουργία νέων θέσεων απασχόλησης, που συχνά έχουν πολύ ειδικές ανάγκες από πλευράς επιμόρφωσης,

Θ. λαμβάνοντας υπόψη τον σημαντικό ρόλο των τοπικών σωματείων στην καταπολέμηση του αποκλεισμού, ιδιαίτερα χάρη στην έμφαση που θέτει στην ενεργή συμμετοχή των αποκλειομένων ατόμων με στόχο να επιλυθούν οι διάφοροι παράγοντες αποκλεισμού με την κινητοποίηση των διαφόρων τοπικών φορέων,

Ι. λαμβάνοντας υπόψη την αυξανόμενη σημασία που αποδίδεται στο τοπικό επίπεδο ως προνομιούχο πλαίσιο εφαρμογής των κοινωνικών πολιτικών της Ένωσης και υπογραμμίζοντας ότι τούτο προϋποθέτει μια δέσμευση της τελευταίας υπέρ της ανάπτυξης του ιδίου του τομέα,

ΙΑ. λαμβάνοντας υπόψη ιδιαίτερα τον θεμελιώδη ρόλο που θα μπορούσαν και θα έπρεπε να διαδραματίσουν οι ΜΚΟ στο πλαίσιο του Ευρωπαϊκού Κοινωνικού Ταμείου με στόχο την επαγγελματική επανένταξη ορισμένων κοινωνικών ομάδων και εκφράζοντας τη λύπη του για το γεγονός ότι οι διαδικασίες και οι προϋποθέσεις χρηματοδότησης που επιβάλλουν τα Διαρθρωτικά Ταμεία αποτελούν ένα σοβαρό και ενίοτε ανυπέρβλητο εμπόδιο για την εκπλήρωση του ρόλου αυτού,

ΙΒ. λαμβάνοντας υπόψη ότι στο εσωτερικό της Ένωσης η αύξηση της ανεργίας και των φαινομένων κοινωνικού αποκλεισμού, η γήρανση του πληθυσμού και η εμφάνιση ευκαιριακών ή ασταθών εργασιακών σχέσεων θέτουν σοβαρό πρόβλημα εκπροσώπησης των συμφερόντων μεγάλων μερίδων του πληθυσμού,

ΙΓ. λαμβάνοντας υπόψη ότι οι ΜΚΟ αποτελούν ένα πραγματικό σύνδεσμο μετάδοσης μεταξύ των στρωμάτων αυτών πληθυσμού και των δημοσίων αρχών είτε αυτές είναι τοπικές είτε εθνικές είτε κοινοτικές,

ΙΔ. λαμβάνοντας υπόψη, υπό το πρίσμα της εμπειρίας στο πλαίσιο των διαφόρων κοινοτικών προγραμμάτων και πρωτοβουλιών, την ανάγκη αξιοποίησης του ρόλου του μη κερδοσκοπικού τομέα ως φορέα των κοινωνικών αυτών στρωμάτων παρέχοντάς τους μεταξύ άλλων τη δυνατότητα να ακουστεί η φωνή τους στα διάφορα ευρωπαϊκά θεσμικά όργανα,

ΙΕ. λαμβάνοντας υπόψη την κεντρική λειτουργία των ΜΚΟ στον τομέα της αναπτυξιακής πολιτικής ως πρωταρχικού συνομιλητή της Ένωσης στο πλαίσιο της υλοποίησης των πολιτικών της στόχων και τη σκοπιμότητα να αξιοποιήσουν τα κοινοτικά θεσμικά όργανα τις εμπειρίες που έχουν στο ενεργητικό τους οι ΜΚΟ,

ΙΣΤ. λαμβάνοντας εξ άλλου υπόψη την έντονη παρουσία στο ευρωπαϊκό προσκήνιο των ΜΚΟ που ασχολούνται, μεταξύ άλλων, με θέματα περιβάλλοντος, προστασίας των καταναλωτών, δημόσιας υγείας και υπεράσπισης των δικαιωμάτων του ανθρώπου,

ΙΖ. λαμβάνοντας υπόψη τις έντονες ανισότητες που υφίστανται στις σχέσεις μεταξύ των διαφόρων τομεακών εκφράσεων των μη κερδοσκοπικών φορέων και των κοινοτικών θεσμικών οργάνων και την ελλιπή γνώση των εμπειριών που έχουν συλλεγεί στους διαφόρους τομείς,

1. εκφράζει την ικανοποίησή του για την εν λόγω ανακοίνωση καθόσον προσφέρει την ευκαιρία επανάληψης της πολιτικής συζήτησης για τον ρόλο του μη κερδοσκοπικού τομέα στο πλαίσιο της διαδικασίας της ευρωπαϊκής ολοκλήρωσης σε πολιτικό, οικονομικό και κοινωνικό επίπεδο, καθώς και στο επίπεδο της κοινωνίας των πολιτών[semigr ]

Ανάλυση του μη κερδοσκοπικού τομέα

2. φρονεί ότι μια σε βάθος ανάλυση του βαθμού ανάπτυξης και οργάνωσης του τομέα στα διάφορα επίπεδα (τοπικό, εθνικό και ευρωπαϊκό) θα έπρεπε να προηγηθεί και να προετοιμάσει το ευρωπαϊκό έτος των σωματείων και της ενεργού συμμετοχής του πολίτη που προτείνει η Επιτροπή[semigr ] σημειώνει γνώση στο πλαίσιο αυτό μια έρευνα που πραγματοποίησε η Γενική Διεύθυνση V για τις σχέσεις που διατηρεί με τις ΜΚΟ και ζητεί από την Επιτροπή να δημιοσιεύσει τα πορίσματά της[semigr ]

3. εκφράζει την επιθυμία να ενημερώνονται συνεχώς τα πορίσματα των αναλύσεων αυτών και αποδέχεται ευχαρίστως εν προκειμένω την πρόταση της Επιτροπής για τη δημιουργία δικτύου εθνικών πρακτορείων για την παρακολούθηση, το συντονισμό, την ενημέρωση και την κινητοποίηση του τομέα[semigr ]

4. θεωρεί τέλος ότι οι προαναφερθείσες συζήτηση και ανάλυση θα έπρεπε να επιτρέψουν μια επανεξέταση και επανέναρξη των κοινοτικών νομοθετικών πρωτοβουλιών που υφίστανται σήμερα, ιδίως δε όσον αφορά τις προτάσεις για το ευρωπαϊκό καταστατικό των σωματείων και το πολυετές πρόγραμμα για τους συνεταιρισμούς, τους οργανισμούς αλληλεγγύης, τα σωματεία και τα ιδρύματα[semigr ]

5. εύχεται, στο πλαίσιο αυτό, να υπάρξει σαφής διάκριση μεταξύ της πρότασης κανονισμού των ευρωπαϊκών σωματείων και της πρότασης κανονισμού των εταιρειών ευρωπαϊκών δράσεων και να μην επιβληθούν στον πρώτο προϋποθέσεις και επιχειρησιακά πρότυπα αποκλειστικά οικονομικού χαρακτήρα, χωρίς να παραγνωρίζεται για το λόγο αυτό το γεγονός ότι οι ενώσεις κοινής ωφέλειας μπορούν να αναπτύσσουν και οικονομική δραστηριότητα[semigr ]

Ρόλος σε τοπικό πλαίσιο

6. δίνει ειδική έμφαση στη σπουδαιότητα της τοπικής δράσης για πιθανές συνεργασίες μεταξύ πρωτοβουλιών ιδιωτικών επιχειρήσεων, δημόσιας ευθύνης και «τρίτου τομέα»[semigr ]

7. δέχεται ευνοϊκά την πρόταση να προβλεφθούν απλοποιημένοι μηχανισμοί πρόσβασης στους διαρθρωτικούς πόρους για τις ΜΚΟ, ειδικότερα η διάθεση του 1% της χορήγησης του Ευρωπαϊκού Κοινωνικού Ταμείου για τις μη κυβερνητικές οργανώσεις[semigr ] υπογραμμίζει πάντως ότι το ποσοστό αυτό αναφέρεται ως προστιθέμενο και όχι υποκαθιστώντας τους διαρθρωτικούς πόρους στους οποίους έχει ήδη πρόσβαση ο τομέας στα διάφορα κράτη μέλη και το ποσοστό αυτό προορίζεται για τη χρηματοδότηση σχεδίων μικρής εμβέλειας τα οποία διαχειρίζονται ενώσεις και ομάδες που είναι βαθιά ριζωμένες στις επιτόπιες συνθήκες [semigr ]

8. έχει την άποψη ότι τα μέτρα αυτά είναι αποτελεσματικά μόνον εφόσον συνοδεύονται από ειδικά μέτρα ενημέρωσης και υποστήριξης, όπως λόγου χάρη τη διοργάνωση ενιαίων υπηρεσιών για την παροχή στις ενδιαφερόμενες ΜΚΟ της απαραίτητης τεχνικής βοήθειας για την πρόσβαση στους εν λόγω πόρους[semigr ] θεωρεί εξάλλου ότι και οι φορείς οι οποίοι δραστηριοποιούνται στο πλαίσιο ενώσεων κοινής ωφέλειας πρέπει να διαθέτουν κατάλληλη πρόσβαση στα συγχρηματοδοτούμενα από κοινοτικά όργανα μέτρα επαγγελματικής κατάρτισης[semigr ]

9. έχει την άποψη ότι, κατά τη συζήτηση σχετικά με την μελλοντική διάρθρωση του Ευρωπαϊκού Ταμείου Περιφερειακής Ανάπτυξης, ιδιαίτερη προσοχή πρέπει να αποδοθεί στην κοινωνική οικονομία, δεδομένης της συμβολής που μπορεί αυτή να έχει στην τοπική ανάπτυξη[semigr ]

10. θεωρεί ουσιώδες να αναγνωρίσουν οι νέοι κανονισμοί για τα Διαρθρωτικά Ταμεία τις ΜΚΟ ως πλήρεις εταίρους, προωθώντας ιδιαίτερα τη δημιουργία τοπικών εταιρικών σχέσεων μεταξύ δημοσίων αρχών, κοινωνικών εταίρων, ιδιωτικού τομέα, επιμορφωτικών και εκπαιδευτικών ιδρυμάτων και του συνεταιριστικού τομέα[semigr ]

11. υπενθυμίζει ότι η εμπειρία από την πρωτοβουλία PEACE αποδεικνύει τη δυνατότητα συμμετοχικής προσέγγισης της διαχείρισης των διαρθρωτικών πόρων, μέσω της δημιουργίας συμβουλευτικών φόρουμ τα οποία περιλαμβάνουν όλους τους ενδιαφερόμενους για το πλαίσιο των παρεμβάσεων φορείς (θεσμικούς, κοινωνικούς, οικονομικούς και πολιτικούς)[semigr ]

Απασχόληση

12. επαναλαμβάνει την ιδιαίτερη σημασία του τομέα για τη δημιουργία απασχόλησης[semigr ] ζητεί, συνεπώς, από την Επιτροπή, στο πλαίσιο της πρότασης του πολυετούς προγράμματος εργασίας υπέρ των συνεταιριστικών και αμοιβαίας ωφέλειας εταιρειών, καθώς και των ενώσεων και των ιδρυμάτων, να επικεντρώσει τους πενιχρούς διαθέσιμους πόρους στην εξέταση της συμβολής που ολόκληρος ο τομέας μπορεί να προσφέρει για την υλοποίηση των μέτρων της πολιτικής για τη δημιουργία θέσεων απασχόλησης τα οποία αναφέρονται στη Λευκή Βίβλο της Επιτροπής «Ανάπτυξη, Ανταγωνιστικότητα και Απασχόλησης»[semigr ]

13. καλεί τα κράτη μέλη και τις αρμόδιες υπηρεσίες της Επιτροπής, στο πλαίσιο των προσπαθειών για την εφαρμογή των συμπερασμάτων του Ευρωπαϊκού Συμβουλίου του Λουξεμβούργου, να τελειοποιήσουν τα μέσα για την ανάπτυξη του πυλώνα «Ανάπτυξη του επιχειρηματικού πνεύματος» των κατευθυντηρίων γραμμών μεταξύ άλλων και στο πλαίσιο του τρίτου συστήματος, αναγνωρίζοντάς του ιδιομορφία σε επίπεδο δομών και δραστηριοτήτων («ανιδιοτελών») καθώς και όσον αφορά τη ζήτηση που πρέπει να ικανοποιηθεί (κυρίως υπηρεσιών στον κοινωνικό τομέα), χαρακτηριστικά που διαφοροποιούν τον τομέα από τον κόσμο των ιδιωτικών επιχειρήσεων[semigr ]

14. υπενθυμίζει ότι με την πρόσφατη πρωτοβουλία για τη χρηματοδότηση των ΜΜΕ με καινοτόμο χαρακτήρα και υψηλή ένταση απασχόλησης τμήμα των χρηματοδοτήσεων μπορεί να διοχετευθεί προς τις ΜΜΕ του τρίτου συστήματος, ιδιαίτερα σε τομείς όπως η υγεία και η παιδεία που αποτελούν στόχους προτεραιότητας μεταξύ άλλων και στο πρόγραμμα της ΕΤΕ για την απασχόληση[semigr ]

15. είναι της γνώμης ότι η ανάπτυξη του τρίτου συστήματος για την ικανοποίηση της νέας ζήτησης κοινωνικού χαρακτήρα μπορεί να προσδιορίσει μια δικαιότερη κατανομή των χρόνων και των καθηκόντων στις οικογένειες για αμφότερα τα φύλα και να συμβάλει στη συμφιλίωση της εργασίας και του οικογενειακού βίου, ιδιαίτερα για τις γυναίκες[semigr ] θεωρεί ότι ο τέταρτος πυλώνας των κατευθυντηρίων γραμμών (ίσες ευκαιρίες) θα ενισχυόταν έτσι ως προς την ορθή οριζόντια ερμηνεία του («mainstreaming»)[semigr ]

16. επαναλαμβάνει την υποστήριξή του για την μείωση του ποσοστού ΦΠΑ υπέρ ορισμένων υπηρεσιών με μεγάλο αριθμό απασχολούμενων, οι οποίες δεν υπόκεινται στον διαμεθοριακό ανταγωνισμό και παρέχονται από το τρίτο σύστημα[semigr ] ζητεί από το Συμβούλιο να τροποποιήσει την 6η οδηγία ΦΠΑ ώστε να επιτρέψει στα κράτη μέλη που το επιθυμούν να εφαρμόσουν το μειωμένο αυτό ποσοστό σε πειραματική βάση[semigr ] ζητεί, ως μέρος της διαρκούς επανεξέτασης του συστήματος ΦΠΑ, να εξετασθούν τα προβλήματα των σωματείων και των ιδρυμάτων τα οποία προκαλούν ο σύνθετος χαρακτήρας του συστήματος ΦΠΑ και υπό το πρίσμα των μειούμενων εσόδων από πηγές άμεσης φορολογίας[semigr ]

17. υπενθυμίζει τη δέσμευσή του και στα πλαίσια του προϋπολογισμού ΕΕ για την προώθηση του πειραματισμού, της έρευνας και της διάδοσης καλύτερων πρακτικών για τη δημιουργία θέσεων απασχόλησης στο πλαίσιο του τρίτου συστήματος[semigr ] θεωρεί ότι στον προϋπολογισμό 1999 πρέπει να εγγραφούν δαπάνες οι οποίες να επιτρέψουν την ολοκλήρωση των δραστηριοτήτων που είναι εγγεγραμμένες στη θέση B5-501, με σοβαρές και λεπτομερείς αξιολογήσεις, οι οποίες θα συμβάλλουν στην σκόπευση των μελλοντικών δράσεων της ΕΕ, ενόψει και των μέτρων παροχής κινήτρων που προβλέπονται στον νέο τίτλο «Απασχόληση» της Συνθήκης[semigr ]

18. με σκοπό την ανάπτυξη του τρίτου συστήματος, υπογραμμίζει την ιδιαίτερη σημασία μιας συνεργασίας μεταξύ ερευνητικών ινστιτούτων, πανεπιστημίων, ανώτατων εκπαιδευτικών ιδρυμάτων, αλλά και επαγγελματικών φορέων με σκοπό τη συλλογή επιστημονικής ενημέρωσης και την εκπαίδευση του προσωπικού στις απαιτήσεις των νέων υπηρεσιών[semigr ]

Διεύρυνση και εξωτερικές σχέσεις

19. ζητεί επίμονα από την Επιτροπή να αξιοποιήσει τον ρόλο του μη κερδοσκοπικού τομέα στην οικοδόμηση και εδραίωση των δημοκρατικών δομών και δομών συμμετοχής των χωρών με τις οποίες η Ένωση διατηρεί ιδιαίτερα στενούς δεσμούς, ιδιαίτερα τις χώρες της Κεντρικής και Ανατολικής Ευρώπης και τις χώρες της Μεσογείου[semigr ]

Διάλογος των πολιτών

20. εκφράζει την ικανοποίησή του για το διάλογο και την αμοιβαία προσοχή που αναπτύχθηκε πρόσφατα μεταξύ των σωματείων και ιδρυμάτων και των συνδικαλιστικών οργανώσεων[semigr ] θεωρεί ότι στα ξεχωριστά πλαίσια δραστηριότητας και ενδιαφέροντος συνδικάτα, σωματεία και ιδρύματα μπορούν να διαδραματίσουν σημαντικό ρόλο στον διάλογο των πολιτών, στην προώθηση της ενεργού συμμετοχής του πολίτη και γενικότερα στον προσανατολισμό των πολιτικών οικονομικής και κοινωνικής ανάπτυξης[semigr ]

21. ζητεί την έναρξη ενός σοβαρού και διαρθρωμένου τομεακού διαλόγου μεταξύ των ευρωπαϊκών θεσμικών οργάνων και των ΜΚΟ που εκπροσωπούνται σε ευρωπαϊκό επίπεδο[semigr ]

22. θεωρεί απαραίτητο για τον σκοπό αυτό να αρχίσει στα διάφορα θεσμικά πλαίσια και στον ίδιο τον κόσμο των ΜΚΟ ένας κοινός προβληματισμός για τους τρόπους διεξαγωγής του διαλόγου αυτού, βασιζόμενος στις εμπειρίες που αποκτήθηκαν στους διαφόρους τομείς[semigr ]

23. φρονεί πράγματι ότι ο διάλογος αυτός θα πρέπει να βασίζεται σε κοινά κριτήρια και διαδικασίες και οι επιμέρους εκδηλώσεις του να συντονίζονται, στα πλαίσια των ευρωπαϊκών θεσμικών οργάνων, από «οριζόντια» διοικητική δομή[semigr ]

24. θεωρεί εξάλλου αναγκαίο οι ΜΚΟ να ορίσουν σαφώς τους εκπροσώπους τους που θεωρούν ως αρμόδιους στα διάφορα θέματα συνομιλητές, προκειμένου να αποφευχθούν επικαλύψεις ή αυθαίρετοι αποκλεισμοί[semigr ]

25. υπογραμμίζει τη σημασία του να συνοδεύεται ο διάλογος αυτός από παρόμοιες εξελίξεις και σε επίπεδο κρατών μελών και υπογραμμίζει επ' αυτού τον ρόλο κινητοποίησης που πρέπει να αναλάβουν οι ευρωπαϊκές ΜΚΟ[semigr ]

26. ζητεί τέλος από την Επιτροπή να παρουσιάσει εκ νέου την ιδέα μιας ευρείας διαδικασίας δημοκρατικής διαβούλευσης στο πλαίσιο της αναθεώρησης των συνθηκών, όπως προσδιορίζεται στην έκθεση της «Επιτροπής Σοφών» που παρουσιάστηκε στο Ευρωπαϊκό Φόρουμ Κοινωνικής Πολιτικής του Μαρτίου 1996, ενημερώνοντάς την υπό το πρίσμα των συζητήσεων που πραγματοποιήθηκαν σε εθνικό πλαίσιο κατά το πρώτο εξάμηνο του 1997 και των αποτελεσμάτων της Διακυβερνητικής Διάσκεψης του Άμστερνταμ[semigr ]

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή, την Επιτροπή Περιφερειών, την Ευρωπαϊκή Πλατφόρμα Κοινωνικών ΜΚΟ, την CEDAG, το Κέντρο Ευρωπαϊκού Ιδρύματος, και τους Ευρωπαίους Κοινωνικούς Εταίρους.